b'\n_START_ARTICLE_\nRado \xc5\xbdeleznik\n_START_SECTION_\n\xc5\xbdivljenje in delo\n_START_PARAGRAPH_\n\xc5\xbdeleznik je dokon\xc4\x8dal 3 razrede gimnazije, potem bil vajenec v modni trgovini E. Sku\xc5\xa1ka. Tam ga je 1909 odkril igralec in vodja dramske \xc5\xa1ole Hinko Nu\xc4\x8di\xc4\x8d in ga povabil v svojo \xc5\xa1olo. \xc4\x8cez dober mesec (30. julija) je \xc5\xbee nastopil z lepim uspehom v Narodnem domu na javni produkciji v naslovni vlogi igre Bratrnanec (J. \xc5\xa0tolba) in bil \xc5\xa1e isto leto sprejet v ansambel De\xc5\xbeelnega gledali\xc5\xa1\xc4\x8da v Ljubljani.V sezoni 1911/1912 se je izpopolnjeval na Dunaju v Ottovi dramski \xc5\xa1oli, naslednje leto je bil anga\xc5\xbeiran v Passauu in 1913/1914 v nem\xc5\xa1kem gleli\xc5\xa1\xc4\x8du v \xc5\xbdatcu na Moravskem, tik pred vojno pa v gledali\xc5\xa1\xc4\x8du Kaisergarten na Dunaju in ob za\xc4\x8detku vojne \xc5\xa1e v Mestnem gledali\xc5\xa1\xc4\x8du v Ljubljani. Po kon\xc4\x8dani vojni je pogosto menjaval anga\xc5\xbemaje in nastopal na odrih v Ljubljani, Osijeku, Mariboru, Celju. Od 1923 je 6 sezon nastopal v Mariboru po letu 1928 pa je bil eden najbol iskanih in priznanih \xc4\x8dlanov Narodnega gledali\xc5\xa1\xc4\x8da v Ljubljani._NEWLINE_\xc5\xbdeleznik je bil igralec z izredno \xc5\xa1irokim razponom vlog. Enako uspe\xc5\xa1no je igral v dramah in komedijah, doma\xc4\x8dih in tujih, klasi\xc4\x8dnih in sodobnih, bil je ljubimec in \xc5\xa1aljivec, najbli\xc5\xbeji pa so mu bili ostro karakterizirani dramski liki in nevsakdnji zna\xc4\x8daji ob katerih je lahko pokazal ves svoj igralski dar._NEWLINE_\xc5\xbdeleznik se je ukvarjal tudi z re\xc5\xbeijo. Zlasti v sezonah, ko je nastopal v Mariboru je veliko re\xc5\xbeiral. Na oder je postavil nad 40 predstav, poleg veseloiger, burlesk in operet tudi zahtevnej\xc5\xa1a dramska dela.'